**Latelye lo Valer Kreol**

**28 Fevriye, 2020, CLCRI, Liniversite Sesel**

Mon’n ganny envite pour dir keksoz lo ***Kwa sa bann bon valer Kreol?***

Mon pa kapab reponn sa kestyon direktman. Akoz mon pa konnen! Mon pa sir si mon konnen. Eski i annan valer ki bon e valer ki move? Eski i annan valer ki Kreol e non pa pour dimoun ki pa Kreol ? ….. Sa i serten kestyon ki vin dan latet ler mon konsider sa kestyon ***Kwa sa bann bon valer Kreol ?***

Si zot permet, mon pour sey poz serten kestyon e fer serten komanter avek bi lans en refleksyon e diskisyon ki enplik nou tou otour sa size bon valer Kreol.

**En premye kestyon, ki sa valer ?** Konman nou definir valer ?

Nou kapab dir ki Valer i bann prensip ki en dimoun i konsider enportan e ki enflians son fason azir dan lavi (dan relasyon avek lezot, dan serten sitiasyon).

I vre ki nou tant pour vwar valer konman keksoz ki bon. Nou annan tandans konsidere ki valer i bann keksoz ki souetab, ki pozitiv…. Me eski tou dimoun i pans parey lo sa ki bon e sa ki pa bon? Eski sa ki mon konsider bon, souetab, pozitiv, en lot dimoun pa pour plito panse ki zot pa telman bon, pa souetab, negativ ?

Reference to PC’s presentation (*Lendividyalism konman en lenpakt lesklavaz*)

Eski sa ki en dimoun i panse i bon ou pa bon i depan lo krwayans sa endividi – son krwayans relizye, moral, entelektyel, ekonomik ouswa politik … ??

Petet parfwa i annan bon e move ansanm, souetab e non souetab, depandan lo degree e sitiasyon…??

En lot ti pwen lo sa kestyon : ler nou dir ki i annan valer ki bon, **ki kriter** ki nou servi pour konsidere ki i bon ?

Petet :

Kriter etik/moral ? Sa ki nou sans moral i dir nou i souetab. Sa ki an akor avek lansennyman nou nou larelizyon…. Lontan, kekfwa ankor parfwa ozordi, paran ti dir avek zanfan - « Pa fer sa ; Ti Zezi pou plere». Ti Zezi i kontan ler ou fer bon zanfan…. Sa ti en rekour ki paran ti annan dan lapratik elve zanfan. (Dan serten sitiasyon zot ti osi pe transmet serten valer, i sanble mwan...)

En lot kriter pour dir ki en valer i bon se si i ganny konsidere konman itil pour lasosyete, itil pour relasyon ant dimoun, ki kontribye pour kree larmoni, lape, viv byen ansanm, koopere….

**Dezyenmman, eski en sosyete i posed serten valer ki for dan sa sosyete, ki karakteriz li, ki menm definir li ? Ki ase evidan ? Ki en obzervater ti a remarke dan fason viv sa sosyete ?**

Taler mon ti sizere ki nou kapab definir valer konman bann prensip ki en dimoun i konsider enportan e ki enflians son konportman, lafason ki i viv son lavi. Eski nou kapab aplik sa definisyon pour en group dimoun, en sosyete ? Eski nou panse ki fason ki dimoun dan en sosyete spesifik i relasyonn avek kanmarad i karakteristik pour sa sosyete ? Ziska ki degre ? Eski i annan valer ki en sosyete i konsider enportan, ki i promouvwar, ki i transmet avek zenerasyon ki pe monte?

Nou tou nou ‘n tann dimoun koz lo serten fason fer, fason viv, serten valer, ki dapre zot pe disparet. Nou’n tann sa dan konversasyon ant zanmi e osi lo radyo ek televizyon. Nou a tann dimoun dir ki :

zanfan, zenn nepli annan respe pour gran dimoun ;

dimoun i pli endividyalis ; nepli annan lapartaz…

Ouswa nou a tann dimoun dir ki lontan dan en kominote tou adilt ti annan en regar byenveyan lo zanfan. Zot ti konsernen avek byenet tou zanfan. Si en zanfan ti fer en keksoz ki konsidere pa byen zot ti enform paran e paran pa ti pran sa an mal me plito kontan… Zanfan ti annan krentif e zot ti veye ki zot pa fer sa ki mal an piblik….

Eski sa i zis en santiman nostalzik ki dimoun pli aze i annan pour en lepok ler zot ti pli zenn? Ouswa i i osi annan en soue ki en bann valer pa perdi ? En krwayans ki lasosyete pou meyer si i gard serten valer ? Ki sa bann valer i devre egziste dan nou fason viv ozordi, dan sa letan aktyel ?

**En trwayenm pwen**. Ki sa bann valer ki lasosyete Seselwa i konsider enportan, bon e ki zot santi i bann valer nou sosyete ? Ki petet dimoun pa oule ki zot perdi me ki plito zot ganny ranforsi e transmet ?

Dan son papye refleksyon pour sa latelye, Aneesa Vel in liste serten sa bann valer, i sanble mwan.

Lanmourprop. Respe pour granmoun, pour nou prosen.. Lapolites… Lakey/lospitalite Kreol …Tolerans…. Travay ansanm/Ed enn a lot atraver festen, sa papye i dir… I osi enkli spirityalite… Viv avek lanatir…. Lape ek larmoni e lapratik dyalog ek konpromi….. E serten lezot ankor ? Leparnny – met en larzan dekote pour letan dir ouswa pour en lokazyon spesyal. Eski sa i enn nou valer? Ou non ? … Lapropte ? .

Zot dakor ? I annan ki zot ti a kontan azoute…

**Me, Eski zot vwar sa bann valer manifeste dan nou fason viv ?**  Eski zot ti vreman egziste dan nou sosyete?... Zot in disparet, pe disparet…. ?

**(Enn pti parantez** « En lanmen i lav en lot » . Eski sa dikton (proverb?) i annan pour fer avek solidarite ouswa antred/kooperasyon? Ouswa en keksoz pli negativ? Ä good turn deserves another ouswa scratch my back and I’ll scratch yours? Aranz mwan, mon a aranz ou..... « Bef dan disab sakenn i vey son lizye”. I rekonnet ouswa ankouraz endividyalism? I en lankourazman ouswa en lavertisman (warning)? Lezot lekspresyon ki demontre valer? « Mon pran par dan ou maler » Solidarite… Konpasyon ? … )

En prolonzman sa pwen si i annan valer ki nou kapab dir zot valer Kreol, valer Seselwa, **se ki lorizin sa bann valer** ? Kwa ki fer ouswa kin fer pour ki sa bann valer in vin telman enportan pour nou sosyete ?

Petet nou devre regard dan nou listwar, fason ki nou pep i ganny forme, fason ki in devlope… Refer PC paper – endividyalism en konsekans lesklavaz…. Nou zeografi ki fer ki nou’n izole pour bokou letan… ?... Nou spirityalite, nou kwrayans relizye ou menm lezot krwayans… ?

Kestyon? Legliz in annan en rol dan promosyon serten valer? . Leta in annan en rol ? Mouvman sosyal ouswa politik? ..... Lide ek fason fer sorti deor?

**En katryenm pwen** – Bann valer ki nou dir i bann valer Kreol, ouswa dizon omwen Seselwa, eski zot pa osi bann valer ki ou a war dan nenport ki sosyete? Eski zot pli for, pli prezan dan nou sosyete ki dan lezot ?

En lot dimansyon sa menm pwen…. Eski sa ki nou zeneralman apel devlopman i sanz nou valer ? Sirman en sosyete i sanze ; i kapab annan transformasyon . Lavi en sosyete i fliid, i dinamik… Eski i posib pour sanze, annan devlopman konsiderab, vin modern dizon, e an menm tan prezerv -oumenm ranforsi - bann valer ki nou konsidere i bon? Konman nou fer sa?

E pli lwen ankor - Eski bann valer ki en sosyete i konsidere i bon i kapab ganny servi pour amenn transformasyon sosyal?

**Bon valer Kreol!?**

Eski nou pe koz lo bon valer Seselwa? Eski zot osi bann valer ki nou a trouv dan lezot sosyete Kreol? (E konmanyer nou definir sosyete Kreol?)

Eski zot zis dan sa bann sosyete? Ouswa zot iniversel?

Ou swa zot pli prononse dan sosyete Kreol; dan nou sosyete Seselwa.

Eski zot ti osi for dan lezot sosyete epi zot in perdi? Eski nou osi avek letan, avek devlopman, nou pe perdi sa ki nou konsider bon valer?

BFS